Raadslid se huis afgebrandŉ ANC-raadslid se huis in Duduza naby Nigel aan die Oos-Rand is Donderdag aan die brand gesteek terwyl sy twee jong kinders steeds in die huis was. Sam Modiba, woordvoerder van die Ekurhuleni-munisipaliteit, sê Silas Letsema se huis is een van twee huise wat afgebrand is. Modiba sê Letsema was nie tuis ten tyde van die voorval nie en sy kinders kon daarin slaag om ongedeerd uit die huis te kom. Ntombi Mekgwe, LUR vir plaaslike regering en behuising, sê die huis is glo deur ontstoke gemeenskapslede aan die brand gesteek nadat hulle onwettige plakkershutte in Tsakane gesloop is. Mekgwe sê die plakkershutte is gesloop aangesien dit op regeringsgrond, wat vir behuisingsprojekte gebruik word, gebou was. Die onwettige plakkers was glo die slagoffers van ŉ slenter waarvolgens hulle R70 betaal het onder die voorwendsel dat hulle ŉ HOP-huis sal kry. Modiba sê ŉ saak van kwaadwillige saakbeskadiging en brandstigting is geopen.